Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 3493/90 για τον καθορισμό των γενικών κανόνων σχετικά με τη χορήγηση πριμοδότησης στους παραγωγούς προβείου και αιγείου κρέατος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο παρών ορισμός του "παραγωγού σε μειονεκτική περιοχή" όπως προβλέπεται στον κανονισμό (ΕΟΚ) αριθ. 3493/90 έχει δημιουργήσει προβλήματα ερμηνείας, ιδίως όσον αφορά τους παραγωγούς οι εκμεταλλεύσεις των οποίων δεν βρίσκονται εξ ολοκλήρου σε μειονεκτική περιοχή. Ο παρών ορισμός αναφέρει ότι 50% της έκτασης της εκμετάλλευσης, η οποία βρίσκεται στη μειονεκτική περιοχή, πρέπει επίσης να χρησιμοποιείται για την εκτροφή προβάτων ή/και αιγών. Αυτό δημιούργησε προβλήματα επιλεξιμότητας κυρίως για τις μικτές εκμεταλλεύσεις και ενίσχυσε τον πολύπλοκο χαρακτήρα των ελέγχων δεδομένου ότι είναι απαραίτητο να προσδιοριστεί η χρήση της υπό εξέταση έκτασης με τον έλεγχο της φυσικής παρουσίας των ζώων. Η πρόταση απλουστεύει τον ορισμό θέτοντας ως προϋπόθεση ότι περισσότερο από 50% της γεωργικής έκτασης της εκμετάλλευσης πρέπει να βρίσκεται σε μειονεκτική περιοχή.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 3493/90 για τον καθορισμό των γενικών κανόνων σχετικά με τη χορήγηση πριμοδότησης στους παραγωγούς προβείου και αιγείου κρέατος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2467/98 του Συμβουλίου της 3ης Νοεμβρίου 1998 για την κοινή οργάνωση αγορών στον τομέα του προβείου και αιγείου κρέατος [1], και ιδίως το άρθρο 5 παράγραφος 8,

[1] ΕΕ L 312, 20.11.1998, σ. 1. Κανονισμός όπως τροποποιήθηκε από τον κανονισμό (ΕΚ) αριθ. 1669/2000 (ΕΕ L 193, 29.7.2000 σ. 8).

την πρόταση της Επιτροπής [2],

[2] ΕΕ C , , σ. .

Εκτιμώντας τα εξής:

(1) Ο κανονισμός (ΕΟΚ) αριθ. 1323/90 του Συμβουλίου της 14ης Μαΐου 1990 για τη θέσπιση ειδικής ενίσχυσης για την εκτροφή αιγοπροβάτων σε ορισμένες μειονεκτικές περιοχές της Κοινότητας [3] προβλέπει την καταβολή κατ´αποκοπήν ενίσχυσης στους παραγωγούς αιγοπροβάτων στις μειονεκτικές περιοχές προκειμένου να αντισταθμιστούν οι δυσμενείς συνέπειες των μέτρων που έχουν θεσπισθεί για τον περιορισμό της πριμοδότησης στις προβατίνες.

[3] ΕΕ L 132, 23.05.1990, σ. 17. Κανονισμός όπως τροποποιήθηκε τελευταία από τον κανονισμό (ΕΚ) αριθ. 193/98 (ΕΕ L 20, 27.1.1998, σ. 18).

(2) Ο κανονισμός (ΕΟΚ) αριθ. 3493/90 του Συμβουλίου [4] προβλέπει τον ορισμό του παραγωγού σε μειονεκτική περιοχή. Ο ορισμός αυτός έχει δημιουργήσει προβλήματα ερμηνείας και έχει δυσχεράνει τους ελέγχους εφόσον απαιτεί την εξακρίβωση της φυσικής παρουσίας των ζώων στην υπό εξέταση έκταση. Είναι απαραίτητο να γίνουν οι κανόνες σαφέστεροι για τους κτηνοτρόφους και να απλουστευθούν οι έλεγχοι. Συνεπώς, ο ορισμός του παραγωγού σε μειονεκτική περιοχή πρέπει να τροποποιηθεί.

[4] ΕΕ L 337,4.12.1990, σ. 7. Κανονισμός όπως τροποποιήθηκε τελευταία από τον κανονισμό (ΕΚ) αριθ. 233/94 (ΕΕ L 30, 3.2.1994, σ. 9).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2, παράγραφος 2 του κανονισμού (ΕΟΚ) αριθ. 3493/90 αντικαθίσταται από το ακόλουθο κείμενο:

"2. "Παραγωγός σε μειονεκτική περιοχή" θεωρείται κάθε παραγωγός προβείου ή/και αιγείου κρέατος η εκμετάλλευση του οποίου βρίσκεται στις περιοχές που ορίζονται σύμφωνα με το άρθρο 17 του κανονισμού (ΕΚ) αριθ. 1257/1999 του Συμβουλίου της 17ης Μαΐου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών*, ή του οποίου τουλάχιστον 50% της χρησιμοποιούμενης γεωργικής έκτασης της εκμετάλλευσης βρίσκεται στις περιοχές αυτές.

_______________

* ΕΕ L 160, 26.6.1999, σ. 80."

Άρθρο 2

Ο παρών κανονισμός τίθεται σε ισχύ την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>